חומר אפל. צילום ענבל איל, פייסבוק.
עירא נוסבאום, מי שעומד בראש הרכב האינדי לילי פרנקו ונדב דירקטור, איש הקולנוע, מוזיקאי רב תכליתי פועלים יחדיו במסגרת הצמד "חומר אפל" מזה כשנתיים, חוויתי את המופע שלהם לראשונה כאשר חיממו את אוזו בזוקה במועדון בארבי. המסלול המוזיקלי שלהם הולך כמה עשורים לאחור כשהם מבקשים לשלב בין השפעות המגיעות מהגלאם רוק של שנות השבעים במאה שעברה, דרך הביט המסנטז של שנות השמונים ועד הפקה מוזיקלית הדוקה ומדוייקת (עליה אמון רועי אביטל מגרדן סיטי מובמנט) המאפיינת את ימינו כבסיס לטקסטים הומוריסטים וקורצים. כעת הם מבקשים לשחרר את השיר הראשון מתוך אלבום בכורה המתוכנן לצאת במהלך הקיץ. השיר מכיל טקסט איכותי, נכון, צלול ואיכותי במרקמו המבקש לשחרר נרטיב של אמונה עצמית, אהבה ותקווה. אל תפקיד השירות צירף עירא לצידו את הזמרת היוצרת זואי פולנסקי שלא מזמן זכתה בפרס רוזנבלום לאמנויות הבמה.
על הקליפ אחראים במשותף עירא ונדב.